
J e g y z ő k ö n y v

Készült: Halásztelek Város Önkormányzata Képviselő-testületének 2011. március 24-én, 17.00 órakor megtartott nyílt ülésén.

Az ülés helye: Hunyadi Mátyás ÁMK Hangverseny terem (2314 Halásztelek, Somogyi B. u. 50-52.)

Jelen vannak: Szentgyörgyi József polgármester, Szabó Tibor alpolgármester, Erdődi Sándorné, Lengyel Izabella, Papp Kornél, Stefanik Zsolt, Tóth Endre Attila képviselők, Baloghné dr. Nagy Edit jegyző.  
Megjelent meghívottak: Horváth Attila adó- és péü. irodavezető, Magyarné Kristó Andrea előadó, Gévai Éva közokt.ea., Juhász Zoltánné iskolaigazg.

Igazoltan távol: Igaz László Tibor, Végváriné Nyíri Lídia képviselők.

Szentgyörgyi József: Szeretettel köszöntöm a testület tagjait, testületi ülésünket megnyitom, megállapítom, hogy a testület 7 fővel határozatképes. Igaz László Tibor és Végváriné Nyíri Lídia kimentését kérte. Két képviselő társamat szeretném felkérni jkv. hitelesítésre – Erdődi Sándorné és Papp Kornél jelentkeznek. Aki a jkv. hitelesítőket elfogadja, kérem, jelezze! Megállapítom, hogy a testület 5 fő igen szavazattal elfogadja a hitelesítők személyét. 

Napirend előtt:
1./ Beszámoló a két testületi ülés közötti időszak – önkormányzatunkat érintő – fontosabb

     eseményeiről. (szóban)

     Előadó: Szentgyörgyi József polgármester       
· Az utolsó testületi ülésünk két hete volt, március 24. Balázs György külső bizottsági tagságáról lemondott, a Képviselő-testület a lemondást tudomásul vette.
2./ Beszámoló a lejárt határidejű határozatok végrehajtásáról. (szóban)

     Előadó: Szentgyörgyi József polgármester        
· 4/2011. (II.15.) számú Képviselő-testületi határozat:

Halásztelek Város Önkormányzatának és intézményeinek 2011. évi benyújtott költségvetését 2011. február 15-én első körben nem fogadta el a Képviselő-testület a második körben került megtárgyalásra, a költségvetést a Képviselő-testület elfogadta.

· 5/2011. (II.15.) számú Képviselő-testületi határozat:

Halásztelek Város Önkormányzata Polgármesteri Hivatalának Szervezeti és Működési Szabályzatát a Képviselő-testület elfogadta, tudomásul véve, további intézkedést nem igényel.

· 6/2011. (II.15.) számú Képviselő-testületi határozat:

A Polgármesteri Hivatalban foglalkoztatott köztisztviselők 2011. évi teljesítmény követelményeinek, kiemelt céljait a Képviselő-testület elfogadta, a teljesítmény feladatok márc. 31-ig kiadásra kerülnek a köztisztviselők részére.
· 7/2011. (II.15.) számú Képviselő-testületi határozat:

Halásztelek Város Önkormányzatának Közbeszerzési Szabályzatát és a Zöld Közbeszerzési Kézikönyvet a Képviselő-testület elfogadta, tudomásul vette, további intézkedést nem igényel.

· 8/2011. (II.15.) számú Képviselő-testületi határozat:

Halásztelek Város Önkormányzata Közművelődési feladat ellátásának szakfelügyeleti célvizsgálatáról szóló jelentését az Oktatási Bizottság kiegészítésével, amely önálló közművelődési intézmény alapítását és a közművelődési rendelet módosítását a Képviselő-testület elfogadta, az intézmény alapítása, rendelet módosítása folyamatban van.

· 9/2011. (II.15.) számú Képviselő-testületi határozat:

A Tündérkert Óvoda nyári nyitva tartását a Képviselő-testület elfogadta, és az óvoda zárva tartását a 2011. július 4-29. közötti időszakban határozta meg, a határozatot az intézménynek megküldtük.

· 10/2011. (II.15.) számú Képviselő-testületi határozat:

A Hunyadi Mátyás Általános Művelődési Központ 2011-2012. tanévre történő általános iskolai beiratkozás időpontját a Képviselő-testület elfogadta, 2011. március 28-29-én 8-18 órában határozta meg, a határozatot az intézménynek megküldtük.

· 11/2011. (II.15.) számú Képviselő-testületi határozat:

A Tündérkert Óvoda 2011/2012. nevelési évre történő felvételének időpontját a Képviselő-testület elfogadta, 2011. március 28–április 1. 8-18 óra közötti időpontban határozta meg, a határozatot az intézménynek megküldtük.

· 12/2011. (II.15.) számú Képviselő-testületi határozat:

A Duna-Vértes Köze Regionális Hulladékgazdálkodási Társulás 2011. évi költségvetését a Képviselő-testület elfogadta, a határozatot a társulás részére megküldtük.

· 13/2011. (II.15.) számú Képviselő-testületi határozat:

Százhalombatta Város Helyi Hulladékgazdálkodási Tervét a Képviselő-testület  elfogadta, további intézkedést nem igényel, további intézkedést nem igényel, a határozatot a társulás részére továbbítottuk.

· 14/2011. (II.15.) számú Képviselő-testületi határozat:

A területi védőnői állás betöltésére kiírt pályázatot az alábbi tartalommal a Képviselő testület elfogadta, az állás pályázata KSZK honlapján megjelent, az állás betöltésére pályázat nem érkezett.

· 15/2011. (II.15.) számú Képviselő-testületi határozat:

Szigethalom és Környéke Intézményfenntartó Társulás Társulási megállapodásának módosítását az egységes szerkezetű társulási megállapodást a Képviselő-testület elfogadta, a határozatot megküldte a társulásnak.

· 16/2011. (II.15.) számú Képviselő-testületi határozat:

Szabó Tibor alpolgármester illetményének módosítását elfogadta, módosításra sor került a jogszabályban előírt összegben.

· 17/2011. (II.15.) számú Képviselő-testületi határozat:

Az Önkormányzat 2011. március 1. napjától határozatlan időtartamra bérbe adja Halásztelek, Kisgyár u. 2. szám alatti Egészségházban lévő emeleti (korábban logopédiai foglalkozás) helyiségeit Dr. Pozsár István részére fül-orr-gégészeti szakorvosi rendelés céljára, havi 25.000,- Ft bérleti díj és rezsi költség átalány ellenében, a szerződés aláírása folyamatban van.
Kérdés? Észrevétel? Amennyiben nincs, a napirendi pont következik. A meghívóban 17 napirendi pont szerepel, a pénzügyi bizottság a napirendek közül a 15-ös és 16-os napirendi pontot nem tárgyalta, ezért a napirendi pontok megtárgyalása szükségtelen, a többi napirendi pontunk változatlan. Az egyéb napirendi ponthoz az Ülnököket, és a szerződés hosszabbításokat felvesszük. 

Kérdés, észrevétel a napirendekkel kapcsolatban? Amennyiben nincs, kérem, szavazzon, aki elfogadja a napirendi pontokat. Megállapítom, hogy a testület 7 fő igen szavazattal elfogadja a napirendi pontokat.
Napirendi pontok: 
1. Helyi civil szervezetek 2011. évi költségvetési támogatása, az Oktatási Bizottság javaslata rendelet módosítására (rendelet alkotás, írásos anyag, előzőleg kiküldésre került)

Előterjesztő: Baloghné dr. Nagy Edit jegyző

2. A közoktatásban és az alapfokú művészeti oktatásban szedett térítési díjakról és tandíjakról szóló rendelet felülvizsgálata (15/2005.(X.5.) rendelet módosítása, írásos anyag, előzőleg kiküldésre került)
Előterjesztő: Baloghné dr. Nagy Edit jegyző

3. Halásztelek Város Környezetvédelmi Programjának felülvizsgálata (írásos anyag, előzőleg kiküldésre került)

Előterjesztő: Szentgyörgyi József polgármester

4. Halásztelek Város helyi hulladékgazdálkodási tervének felülvizsgálattal egybekötött 2010. évi beszámolójának elfogadása (írásos anyag, előzőleg kiküldésre került)
Előterjesztő: Szentgyörgyi József polgármester
5. Konduktív Óvoda és Pedagógiai Szakszolgálat Együttműködési Megállapodása (írásos anyag, előzőleg kiküldésre került)

Előterjesztő:Jordánné Besenyei Mária igazgatási irodavez.
6. Könyvtár beszámolója 2010. évről, tervek a 2011. évre vonatkozóan (írásos anyag, előzőleg kiküldésre került)
Előterjesztő: Szabóné Léces Katalin könyvtárvezető

7. A helyi önkormányzati képviselők vagyonnyilatkozat-tételi kötelezettségének teljesítéséről szóló beszámoló (szóban)
Előterjesztő: Tóth Endre Attila biz. elnök

8. A Hunyadi Mátyás ÁMK-ban 2011/2012-ben indítható osztályok száma – középiskola (írásos anyag, előzőleg kiküldésre került)

Előterjesztő: Juhász Zoltánné iskolaigazgató

9. Beszámoló a 2010. évi közművelődési tevékenységről (írásos anyag előzőleg kiküldésre került)

Előterjesztő: Baloghné dr. Nagy Edit jegyző

10. Tájékoztató Közművelődési intézmény létrehozásának törvényi feltételeiről (írásos anyag, előzőleg kiküldésre került)
Előterjesztő: Szentgyörgyi József polgármester

11. Hunyadi Mátyás ÁMK pedagógiai- művelődési programjának jóváhagyása (írásos anyag, előzőleg kiküldésre került)

Előterjesztő: Baloghné dr. Nagy Edit jegyző

12. A 2010. évi házi orvosi ellátás működési tapasztalatai (írásos anyag, előzőleg kiküldésre került)
Előterjesztő: Végváriné Nyíri Lídia biz. elnök
13. Ráckevei Kistérség TDM-hez történt csatlakozásának visszavonása (írásos anyag, előzőleg kiküldésre került)

Előterjesztő: Szentgyörgyi József polgármester

14. Egyebek

Egyéb napirendi pontok:
1. Belső ellenőr szerződésének határidő módosítása

    Előterjesztő: Baloghné dr. Nagy Edit jegyző

      2. Ülnökök választása

    Előterjesztő: Szentgyörgyi József polgármester 

Zárt ülés:
1./ Fellebbezések 
     Előterjesztő: Baloghné dr. Nagy Edit jegyző
Balázs György külsős bizottsági tag lemondott ügyrendi bizottsági tagságáról, felkérem a FIDESZ frakció elnökét, hogy az új személy vonatkozásában javaslatát tegye meg.

1./ Napirendi pont: 
Az első napirendi pontunk Helyi civil szervezetek 2011. évi költségvetési támogatása, az Oktatási Bizottság javaslata rendelet módosítására (rendelet alkotás, írásos anyag, előzőleg kiküldésre került) az Oktatási, Kulturális, Sport és Társadalmi Kapcsolatok Bizottsága tárgyalta, megadom a szót a bizottság elnökének.
Papp Kornél:

A rendelet módosítását részleteiben tárgyalta a bizottság, azt egyhangúlag elfogadta.
5/2011.(II.14.) számú Oktatási, Kulturális, Sport és Társadalmi Kapcsolatok határozata:

Halásztelek Város Önkormányzatának Oktatási, Kulturális, Sport és Társadalmi Kapcsolatok Bizottsága Halásztelek Nagyközség Önkormányzat Képviselő-testületének 22/2005. (XI.30.) helyi önszerveződő közösségek pénzügyi támogatásának rendjéről szóló rendeletének módosítását a Képviselő-testületnek az alábbi javításokkal elfogadásra javasolja.

A rendelet címében a Nagyközség szó helyett Város szó szerepeljen, 

- a 2. §-nak nem kell (1) bekezdés, 

- a 3. § (3) bekezdés helyett c) pont kerüljön megjelölésre, 

- a 10. § (1) bekezdésének szövege átfogalmazásra kerüljön a következőképpen:

„Az önszerveződő közösség a kapott pénzügyi támogatás felhasználását köteles a tárgyévet követő év február 28-ig elszámolni”.

- a 10. § a), b) pontjai, valamint a (3) bekezdései feleslegesek,

- a (4) bekezdés a következő mondattal egészüljön  ki: „A pályázó indokolt kérésére az elszámolási határidő egy alkalommal meghosszabbítható”.

Erdődi Sándorné:

A napirendi pont helyesebben úgy szólt volna, hogy a 22/2005. (XI.30.) rendelet, a helyi önszerveződő közösségek pénzügyi támogatásának rendjéről szóló rendelet módosítása. Ugyanis én szeretném megkérdezni azt, hogy a meghívóval két 2005-ös Önkormányzati rendeletet kaptunk? Az egyik a régi a másik az új? Szeretném megkérdezni, azt hogy az oktatási bizottság az új módosított rendeletet 10. §-t módosították, ahol úgy gondolom, hogy kimaradt a (3) bekezdést, az újnak nem javították ki a számozását, mert egy után nem négyes sorszám, hanem a kettes sorszám következik? Az új bekezdést egy mondattal kiegészítették, mégpedig azzal, hogy egy alkalommal meghosszabbíthatja a pályázó indokolt kérésére az elszámolási határidőt, itt nem kellene odaírni a határidőt? Pontosításra szorul, a 11. § (3) bekezdésében legalább is, amit én kinyomtattam a 10. § (3) bekezdésére hivatkozik, amit tulajdonképpen töröltünk? Tehát az a 6. § (4) bekezdésében van.
Baloghné dr. Nagy Edit:

Nincs egységes szerkezetbe szerkesztve, a módosításokat az alap rendeleten próbáltuk mutatni a változást, amelyet az ügyrendi bizottság is megtárgyalt.
Erdődi Sándorné:

A módosítások elvégzése után úgy gondolom, hogy elfogadható lesz.

Tóth Endre Attila:

Az ügyrendi bizottság is tárgyalta, 4 fő igennel elfogadta a javaslatot. 
9/2011.(III.2.) számú Ügyrendi, Közbiztonsági és Bűnmegelőzési Bizottság határozata:

Halásztelek Város Önkormányzatának Ügyrendi, Közbiztonsági és Bűnmegelőzési Bizottsága Halásztelek Város Önkormányzat Képviselő-testületének 22/2005.(XI.30.) a helyi önszerveződő közösségek pénzügyi támogatásának rendjéről szóló rendelet módosítását a Képviselő-testületnek elfogadásra javasolja. 

Szentgyörgyi József: 
Kérdés? Észrevétel? Javaslat a bizottságok határozatával kapcsolatban? Amennyiben nincs, ki az, aki az ügyrendi és az oktatási bizottság rendeletbe szerkesztett módosításaival egyetért, kérem, jelezze! Megállapítom, hogy a testület 7 fő igen szavazattal elfogadta a javaslatot, és a Helyi önszerveződő szervezetek 2011. évi költségvetési támogatásáról szóló rendelet egységes szerkezetbe foglalt módosításai alapján az alábbi rendeletet alkotja

Halásztelek Város Önkormányzat Képviselő-testületének

5/2011. (III.25.) rendelete a helyi önszerveződő közösségek pénzügyi támogatásának rendjéről  szóló 22/2005.(XI.30.) rendeletének

módosításáról

2./ Napirendi pont: A közoktatásban és az alapfokú művészeti oktatásban szedett térítési díjakról és tandíjakról szóló rendelet felülvizsgálata (15/2005.(X.5.) rendelet módosítása, írásos anyag, előzőleg kiküldésre került) az oktatási bizottság tárgyalta.

Papp Kornél:
10/2011.(III.3.) számú Oktatási, Kulturális, Sport és Társadalmi Kapcsolatok határozata:

Halásztelek Város Önkormányzatának Oktatási, Kulturális, Sport és Társadalmi Kapcsolatok Bizottsága Halásztelek Város Önkormányzatának alapfokú művészeti oktatásért fizetendő térítési díjakról és tandíjakról szóló rendelet módosítását a Képviselő-testületének elfogadásra javasolja az alábbiak szerint:
A rendelet 2. § (1) bekezdés a térítési díj ellenében igénybe vehető szolgáltatások és a térítési díj mértéke az, alapfokú művészetoktatási intézményben:

a) 10%-a a  tizennyolc éven aluli tanulóknál
b) 30%-a a tizennyolc éven felüli, de huszonkettő éven aluli tanulóknál kerüljön meghatározásra.

Szentgyörgyi József:

Kérdés? Észrevétel? Javaslat a bizottság határozatával kapcsolatban? Amennyiben nincs, aki az Oktatási, Kulturális, Sport és Társadalmi Kapcsolatok határozatával egyetért, kérem, jelezze! Megállapítom, hogy a testület 7 fő igen szavazattal elfogadta az alapfokú művészeti oktatásért fizetendő térítési díjakról és tandíjakról szóló rendelet módosítását és az alábbi rendeletet alkotja
Halásztelek Város Önkormányzat Képviselő-testületének

6/2011. (III.25.) Rendelete

az önkormányzati alapfokú művészeti oktatásért  
fizetendő térítési díjakról és tandíjakról

3./ Napirendi pont: Halásztelek Város Környezetvédelmi Programjának felülvizsgálata (írásos anyag, előzőleg kiküldésre került) a Szociális, Egészségügyi és Környezetvédelmi Bizottság tárgyalta.
Lengyel Izabella:
7/2011.(III.7.) számú Szociális, Egészségügyi és Környezetvédelmi Bizottság határozata:

Halásztelek Város Önkormányzatának Szociális, Egészségügyi és Környezetvédelmi Bizottsága Halásztelek Város Önkormányzat Képviselő-testületének jóváhagyásra javasolja az előterjesztett módosításokkal Halásztelek Város Önkormányzat Környezetvédelmi Programjának felülvizsgálatát, felkéri a hivatalt, hogy a környezetvédelmi felügyelőség véleményét szerezze be.
Kérdés? Észrevétel? Javaslat a bizottság határozatával kapcsolatban? Amennyiben nincs, aki a Szociális, Egészségügyi és Környezetvédelmi Bizottság határozatával egyetért, kérem, jelezze! 
Megállapítom, hogy a testület 7 fő igen szavazattal elfogadta a javaslatot, és az alábbi határozatot hozza: 
68/2011. (III.24.) számú Képviselő-testület határozata:

Halásztelek Város Önkormányzatának Képviselő-testülete úgy dönt, hogy Halásztelek Város Környezetvédelmi Programjának felülvizsgálatát elfogadja.
Szavazás eredménye: 7 fő igen

Felelős: Szentgyörgyi József polgármester
Határidő: azonnal

4./ Napirendi pont: Halásztelek Város helyi hulladékgazdálkodási tervének felülvizsgálattal egybekötött 2010. évi beszámolójának elfogadása (írásos anyag, előzőleg kiküldésre került) a Szociális, Egészségügyi és Környezetvédelmi Bizottság tárgyalta.
8/2011.(III.7.) számú Szociális, Egészségügyi és Környezetvédelmi Bizottság határozata:

Halásztelek Város Önkormányzatának Szociális, Egészségügyi és Környezetvédelmi Bizottsága Halásztelek Város Önkormányzat Képviselő-testületnek jóváhagyásra javasolja Halásztelek Város helyi hulladékgazdálkodási tervének felülvizsgálattal egybekötött 2010. évi beszámolóját, felkéri a hivatalt, hogy a környezetvédelmi felügyelőség véleményét szerezze be.

Kérdés? Észrevétel? Javaslat a bizottság határozatával kapcsolatban? Amennyiben nincs, aki a Szociális, Egészségügyi és Környezetvédelmi Bizottság határozatával egyetért, kérem, jelezze! 
Megállapítom, hogy a testület 7 fő igen szavazattal elfogadta a javaslatot, és az alábbi határozatot hozza: 
69/2011. (III.24.) számú Képviselő-testület határozata:

Halásztelek Város Önkormányzatának Képviselő-testülete úgy dönt, hogy Halásztelek Város helyi hulladékgazdálkodási tervének felülvizsgálattal egybekötött 2010. évi beszámolóját elfogadja.
Szavazás eredménye: 7 fő igen
Felelős: Szentgyörgyi József polgármester
Határidő: azonnal

5./ Napirendi pont: Konduktív Óvoda és Pedagógiai Szakszolgálat Együttműködési Megállapodása (írásos anyag, előzőleg kiküldésre került) Oktatási, Kulturális, Sport és Társadalmi Kapcsolatok Bizottsága tárgyalta. 
Papp Kornél:

Március 3-án az alábbi határozatot hoztuk.

12/2011.(III.3.) számú Oktatási, Kulturális, Sport és Társadalmi Kapcsolatok határozata:

Halásztelek Város Képviselő-testülete a szigetszentmiklósi Nevelési Tanácsadó valamint a Konduktív (Mozgásfejlesztő) Óvoda és Pedagógiai Szakszolgálat szolgáltatását és logopédiai ellátását 2011. évben is igénybe kívánja venni, a Szigetszentmiklós Város Önkormányzata által meghatározott 2.805 Ft rezsi órabér hozzájárulás mértékét elfogadja.

Felhatalmazza a polgármestert egy új – a szolgáltatások meghatározása mellett a fizetési kötelezettség keletkezésére és a teljesítés módjára vonatkozó szabályokat is tartalmazó – együttműködési megállapodás aláírására.
Szentgyörgyi József:

Kérdés? Észrevétel? Javaslat a bizottság határozatával kapcsolatban? Amennyiben nincs, aki a az Oktatási, Kulturális, Sport és Társadalmi Kapcsolatok Bizottságának határozatával egyetért, kérem, jelezze! 
Megállapítom, hogy a testület 7 fő igen szavazattal elfogadta a javaslatot, és az alábbi határozatot hozza: 
70/2011. (III.24.) számú Képviselő-testület határozata:

Halásztelek Város Képviselő-testülete a szigetszentmiklósi Nevelési Tanácsadó valamint a Konduktív (Mozgásfejlesztő) Óvoda és Pedagógiai Szakszolgálat szolgáltatását és logopédiai ellátását 2011. évben is igénybe kívánja venni, a Szigetszentmiklós Város Önkormányzata által meghatározott 2.805 Ft rezsi órabér hozzájárulás mértékét elfogadja.

Felhatalmazza a polgármestert egy új – a szolgáltatások meghatározása mellett a fizetési kötelezettség keletkezésére és a teljesítés módjára vonatkozó szabályokat is tartalmazó – együttműködési megállapodás aláírására.
Szavazás eredménye: 7 fő igen
Felelős: Szentgyörgyi József polgármester
Határidő: azonnal

6./ Napirendi pont: Könyvtár beszámolója 2010. évről, tervek a 2011. évre vonatkozóan (írásos anyag, előzőleg kiküldésre került) az Oktatási, Kulturális, Sport és Társadalmi Kapcsolatok Bizottság tárgyalta.

Papp Kornél:

9/2011.(III.3.) számú Oktatási, Kulturális, Sport és Társadalmi Kapcsolatok határozata:

Halásztelek Város Önkormányzatának Oktatási, Kulturális, Sport és Társadalmi Kapcsolatok Bizottsága Halásztelek Város Hunyadi Mátyás Általános Művelődési Központ Városi Könyvtár 2010. évről szóló beszámolóját a Képviselő-testületnek elfogadásra javasolja.

Szentgyörgyi József:

Kérdés? Észrevétel? Javaslat a bizottság határozatával kapcsolatban? Amennyiben nincs, aki az Oktatási, Kulturális, Sport és Társadalmi Kapcsolatok Bizottságának határozatával egyetért, kérem, jelezze! 
Megállapítom, hogy a testület 7 fő igen szavazattal elfogadta a javaslatot, és az alábbi határozatot hozza: 
71/2011. (III.24.) számú Képviselő-testület határozata:

Halásztelek Város Önkormányzatának Képviselő-testülete úgy dönt, hogy a Könyvtár 2010. évről szóló beszámolóját, és a 2011. évre vonatkozó terveket elfogadja.
Szavazás eredménye: 7 fő igen

Felelős: Szentgyörgyi József polgármester
Határidő: azonnal

7./Napirendi pont: A helyi önkormányzati képviselők vagyonnyilatkozat-tételi kötelezettségének teljesítéséről szóló beszámoló (szóban) Ügyrendi, Közbiztonsági és Bűnmegelőzési Bizottság tárgyalta.

Tóth Endre Attila:

8/2011.(III.2.) számú Ügyrendi, Közbiztonsági és Bűnmegelőzési Bizottság határozata:

Halásztelek Város Önkormányzatának Ügyrendi, Közbiztonsági és Bűnmegelőzési Bizottsága Halásztelek Város Önkormányzatának Képviselő-testületi és külső bizottsági tagjainak vagyonnyilatkozat-tételi kötelezettségének teljesítéséről szóló nyilatkozatát a Képviselő-testületnek elfogadásra javasolja. 
Szentgyörgyi József:

Kérdés? Észrevétel? Javaslat a bizottság határozatával kapcsolatban? Amennyiben nincs, aki a az Ügyrendi, Közbiztonsági és Bűnmegelőzési Bizottság határozatával egyetért, kérem, jelezze! 
Megállapítom, hogy a testület 7 fő igen szavazattal elfogadta a javaslatot, és az alábbi határozatot hozza: 
72/2011. (III.24.) számú Képviselő-testület határozata:

Halásztelek Város Önkormányzatának Képviselő-testülete úgy dönt, hogy a helyi önkormányzati képviselők vagyonnyilatkozat-tételi kötelezettségének teljesítéséről szóló beszámolót elfogadja.
Szavazás eredménye: 7 fő igen

Felelős: Szentgyörgyi József polgármester
Határidő: azonnal

8./ Napirendi pont: A Hunyadi Mátyás ÁMK-ban 2011/2012-ben indítható osztályok száma – középiskola (írásos anyag, előzőleg kiküldésre került) az Oktatási, Kulturális, Sport és Társadalmi Kapcsolatok Bizottság tárgyalta.

Papp Kornél:

7/2011.(III.3.) számú Oktatási, Kulturális, Sport és Társadalmi Kapcsolatok határozata:

Halásztelek Város Önkormányzatának Oktatási, Kulturális, Sport és Társadalmi Kapcsolatok Bizottsága javasolja a Képviselő testületnek:

Halásztelek Város Önkormányzatának Képviselő-testülete a közoktatásról szóló törvény 102. § (2) bekezdés c) pontja alapján engedélyezi a Hunyadi Mátyás ÁMK-ban a 2011/12. tanévben 1 nappali munkarendben működő gimnáziumi osztály indítását, amennyiben az osztály létszáma eléri a 26 főt, az osztály tanulói létszámából legalább 18 fő halásztelki lakóhellyel rendelkezik. Esti munkarendben minimum 28 fő jelentkezése esetén indítható új osztály.

Szentgyörgyi József:

Kérdés? Észrevétel? Javaslat?

Stefanik Zsolt:
Szeretnék az eredeti napirendi pontra, amit az oktatási bizottság tárgyalt, arra vonatkozóan javaslatot tenni, az eredeti előterjesztésben nem szerepelt létszám. Ne legyen meghatározva létszám, sem az ne legyen megkötve, hogy Halásztelki lakos legyen a tanuló.

Papp Kornél:

Hasonló irányban szeretném módosítást tenni, az első fele tökéletesen megegyezik azzal, amit Stefanik Zsolt képviselő társam javasolt. E szerint azt a határozatot több részre tudnám bontani. Tehát, hogyha a testület engedélyezi a Hunyadi Mátyás ÁMK-ban 2011-2012-es tanévben egy nappali munkarendben működő osztály indítását.
A következő mondat úgy folytatódna, hogy a 2012-2013. tanévben akkor indítható osztály, amennyiben az induló osztály létszáma eléri a 26 főt és folytatódik úgy, ahogyan a határozati javaslatban van.

Szentgyörgyi József:

Tehát van két módosító indítványunk. Fordított sorrendben történik a szavazás, így az utolsó módosító javaslatot szavaztatom először.

Juhász Zoltánné:

A 2012-2013-as osztály indításáról miért most van szó? A Képviselő-testület miért most tárgyalja? Melyik osztályra gondolt most a Képviselő úr? A testület által ideálisnak tartott létszámot, ha nem éri el az induló osztály, akkor mi történik?

Szentgyörgyi József:
A módosító indítvány az idei évről dönt, a következő évben az osztály indulásáról, pedig előír egy feltételt. Kérdezem Stefanik Zsolt képviselőt, hogy kívánja-e módosítani az indítványát, marad az eredeti előterjesztésnél?

Stefanik Zsolt:

Igen!

Szentgyörgyi József:

Kérdés? Észrevétel? Amennyiben nincs, akkor kérem, szavazzanak a határozati javaslat első részéről!

Halásztelek Város Önkormányzatának Képviselő-testülete a közoktatásról szóló törvény 102. § (2) bekezdés c) pontja alapján engedélyezi a Hunyadi Mátyás ÁMK-ban a 2011/12. tanévben 1 nappali munkarendben működő gimnáziumi osztály indítását.

Aki ezzel a határozati javaslattal egyetért, kérem, jelezze!

Megállapítom, hogy a testület 7 fő igen szavazattal elfogadta a javaslatot, és az alábbi határozatot hozza: 
73/2011. (III.24.) számú Képviselő-testület határozata:

Halásztelek Város Önkormányzatának Képviselő-testülete úgy dönt, hogy a Hunyadi Mátyás ÁMK-ban a 2011/2012-es  tanévben 1 nappali munkarendben működő gimnáziumi osztály indítását engedélyezi.
Szavazás eredménye: 7 fő igen

Felelős: Szentgyörgyi József polgármester
Határidő: azonnal

A határozati javaslat másik része.

Halásztelek Város Önkormányzatának Képviselő-testülete a közoktatásról szóló törvény 102. § (2) bekezdés c) pontja alapján akkor engedélyezi a Hunyadi Mátyás ÁMK-ban a 2012-2013-as az egy nappali munkarendben működő gimnáziumi osztály indítását, amennyiben az osztály létszáma eléri a 26 főt, és az osztály tanulói létszámából legalább 18 fő halásztelki lakóhellyel rendelkezik. Esti munkarendben minimum 28 fő jelentkezése esetén indítható új osztály.

Papp Kornél:

Csak a szöveg pontosítása végett. Úgy gondolom, hogy ez egy határozat, merthogy az utolsó mondata, az esti munkarendben az osztályra vonatkozott az erre a tanévre vonatkozott eredendően is. Úgy gondolom, hogy ezt követően is. 
A megoldásom így hangzott eredetileg, hogy a 2012-2013-as tanévben akkor indítható osztály, amennyiben az induló, a most induló osztály eléri a 26 főt, és az osztály tanulói létszámából legalább18 fő Halásztelki lakóhellyel rendelkezik. Tehát a jövőre a 2012-2013-ra ez a mondat vonatkozott, válaszolni külön fogok.
Szentgyörgyi József:

Akkor három részre bontom a határozati javaslatot. Stefanik Zsolt képviselő úr kér szót.

Stefanik Zsolt:
Azt javasoltam, hogy ne határozzunk meg számokat, ezt szeretném szavaztatni. Akár a 2011-2012-es, akár a 2012-2013-as tanévről legyen szó. Ne legyen az a megkötés, hogy hány fő, és, hogy Halásztelki lakóhellyel rendelkezzen.
Szentgyörgyi József:
De szavazható ebben a formában. 

Ki az, aki egyetért azzal a képviselői indítvánnyal, hogy a Képviselő-testület a 2012-es, és 2013-as évfolyam gimnáziumi osztályát azzal a feltétellel engedélyezi indulni, miszerint az idei létszám eléri a 26 főt, és az osztály tanulóiból legalább 18 fő halásztelki lakóhellyel rendelkezik, kérem, jelezze!

Megállapítom, hogy a testület 4 fő igen, 3 fő nem szavazattal elfogadta a javaslatot, és az alábbi határozatot hozza: 
74/2011. (III.24.) számú Képviselő-testület határozata:

Halásztelek Város Önkormányzatának Képviselő-testülete úgy dönt, a Hunyadi Mátyás ÁMK-ban a 2012-2013-as tanévben az egy nappali munkarendben működő gimnáziumi osztály indítását, akkor engedélyezi, amennyiben az osztály létszáma eléri a 26 főt, és az osztály tanulói létszámából legalább 18 fő halásztelki lakóhellyel rendelkezik. 

Szavazás eredménye: 4 fő igen, 3 fő nem

Felelős: Szentgyörgyi József polgármester
Határidő: azonnal

Harmadik pontja a szavazásnak.

Ki az, aki egyetért azzal, hogy a Hunyadi Mátyás ÁMK-ban 2011-2012-es évben induló esti munkarendben történő osztálylétszám indítását a Képviselő-testület 28 fő jelentkezése esetén engedélyezi.

Kérdés? Észrevétel? Javaslat?

Amennyiben nincs, aki egyetért ezzel a megkötéssel, kérem, jelezze!

Megállapítom, hogy a testület 4 fő igen, 3 fő nem szavazattal elfogadta a javaslatot, és az alábbi határozatot hozza: 
75/2011. (III.24.) számú Képviselő-testület határozata:

Halásztelek Város Önkormányzatának Képviselő-testülete úgy dönt, a Hunyadi Mátyás ÁMK-ban a 2011-2012-es tanévben, 28 fő jelentkezése esetén engedélyezi gimnáziumi osztály indítását esti munkarendben.
Szavazás eredménye: 4 fő igen, 3 fő nem

Felelős: Szentgyörgyi József polgármester
Határidő: azonnal

9./Napirendi pont: Beszámoló a 2010. évi közművelődési tevékenységről (írásos anyag előzőleg kiküldésre került) az Oktatási, Kulturális, Sport és Társadalmi Kapcsolatok Bizottság tárgyalta.

Papp Kornél:
11/2011.(III.3.) számú Oktatási, Kulturális, Sport és Társadalmi Kapcsolatok határozata:

Halásztelek Város Önkormányzatának Oktatási, Kulturális, Sport és Társadalmi Kapcsolatok Bizottsága Halásztelek Város Önkormányzatának 2010. évi közművelődési tevékenységről szóló beszámolót, és a 2011. évi elképzelésekről és feladatokról szóló tájékoztatót Halásztelek Város Képviselő-testületének elfogadásra javasolja.
Szentgyörgyi József:

Kérdés? Észrevétel? Javaslat a bizottság határozatával kapcsolatban? Amennyiben nincs, aki a az Oktatási, Kulturális, Sport és Társadalmi Kapcsolatok Bizottságának határozatával egyetért, kérem, jelezze! 
Megállapítom, hogy a testület 7 fő igen szavazattal elfogadta a javaslatot, és az alábbi határozatot hozza: 
76/2011. (III.24.) számú Képviselő-testület határozata:

Halásztelek Város Önkormányzatának Képviselő-testülete úgy dönt, hogy Halásztelek Város Önkormányzatának 2010. évi közművelődési tevékenységről szóló beszámolót, és a 2011. évi elképzelésekről és feladatokról szóló tájékoztatót elfogadja.

Szavazás eredménye: 7 fő igen

Felelős: Szentgyörgyi József polgármester
Határidő: azonnal

10./Napirendi pont: Tájékoztató Közművelődési intézmény létrehozásának törvényi feltételeiről (írásos anyag, előzőleg kiküldésre került) az Oktatási, Kulturális, Sport és Társadalmi Kapcsolatok Bizottság tárgyalta.

Papp Kornél:
Változott az eredeti menetrend a február bizottsági ülés óta.
14/2011.(III.9.) számú Oktatási, Kulturális, Sport és Társadalmi Kapcsolatok határozata:

Halásztelek Város Önkormányzatának Oktatási, Kulturális, Sport és Társadalmi Kapcsolatok Bizottság Halásztelek Közművelődési Intézmény létrehozásának törvényi feltételeit a Képviselő-testületnek elfogadásra javasolja. Felkéri a hivatalt, hogy az intézményi szervezés tervezetét szakértő bevonásával készítesse el, a rendelet módosítását készítse elő. 

. 

Erdődi Sándorné:

Kérdésem, hogy ez mikor fog megtörténni, és milyen forrásból kívánja megvalósítani az Önkormányzat?

Szentgyörgyi József:

Áprilisban megtörténik.

Kérdés? Észrevétel? Javaslat a bizottság határozatával kapcsolatban? Amennyiben nincs, ki az, aki egyetért, a képviselő úr előterjesztésével, miszerint elfogadja és várja a szakértő által szakmailag előkészített anyagot, kérem, jelezze! 
Megállapítom, hogy a testület 7 fő igen szavazattal elfogadta a javaslatot, és az alábbi határozatot hozza: 
77/2011. (III.24.) számú Képviselő-testület határozata:

Halásztelek Város Önkormányzatának Képviselő-testülete úgy dönt, hogy Halásztelek Közművelődési Intézmény létrehozásának törvényi feltételeit elfogadja. Felkéri a hivatalt, hogy az intézményi szervezés tervezetét szakértő bevonásával készítse el, a rendelet módosítását készítse elő. 
Szavazás eredménye: 7 fő igen

Felelős: Szentgyörgyi József polgármester
Határidő: azonnal

11./Napirendi pont: Hunyadi Mátyás ÁMK pedagógiai- művelődési programjának jóváhagyása (írásos anyag, előzőleg kiküldésre került) az Oktatási, Kulturális, Sport és Társadalmi Kapcsolatok Bizottság tárgyalta.

Papp Kornél:

15/2011.(III.9.) számú Oktatási, Kulturális, Sport és Társadalmi Kapcsolatok határozata:

Halásztelek Város Önkormányzatának Oktatási, Kulturális, Sport és Társadalmi Kapcsolatok Bizottsága a Hunyadi Mátyás Általános Művelődési Központ pedagógiai-művelődési programja, szakértői véleménye alapján a következő határozati javaslatot terjeszti a Képviselő-testület elé elfogadásra.

Halásztelek Város Önkormányzatának Képviselő-testülete elrendeli a Hunyadi Mátyás ÁMK-ban a nem szakrendszerű oktatás vonatkozásában kialakult jogsértő állapot megszüntetését. Az intézmény készítse el a sajátos nevelési igényű tanulók iskolai neveléséhez és oktatásához (a fogyatékosság típusához és fokához) igazodó fejlesztő programot. A Képviselő-testület elrendeli a Hunyadi Mátyás ÁMK pedagógiai-művelődési programjának átdolgozását a magasabb rendű jogszabályoknak figyelme vételével, s a jogszabályban meghatározott legitimációs eljárási rend szerint a szak alkalmazotti értekezlet által történt elfogadás utáni előterjesztését. 

A pedagógiai szakértői véleményben megfogalmazott törvényességi észrevételek alapján a Képviselő-testület elrendeli az intézmény átfogó törvényességi, szakmai és gazdasági átvilágítását. 

Szentgyörgyi József:

Kérdés? Észrevétel? Javaslat a bizottság határozatával kapcsolatban? 
Legközelebb a határozati javaslatokat kérem, külön közölje képviselő úr, ha nincs szétbontva, akkor egyben kerülnek megszavazásra!
Erdődi Sándorné:

Szeretném megkérdezni, hogy olyan értesítést is kaptam, az én előterjesztésemre, hogy a hiánypótlás megtörtént? Amit a szakvéleményben leírtak, a jegyző írta alá, és elfogadásra javasoltak.

Gévai Éva:

Az iskola elkészíti az anyagot, amit véleményezett a szakértő a testület elfogadja. A következő tanévtől hatályba léphet ez a program és már nem kell szak értetnünk a szakértővel.

Szentgyörgyi József:

Közben csúsztunk egy vagy két hetet és közben ez a vélemény el is készült. 

Gévai Éva:

Szakértővel egyeztettük, hogy az ÁMK a pedagógiai művelődési programot szakértő véleményének megfelelően a következő testületi ülésre kijavítja. 
Szentgyörgyi József:

Akkor, amit a bizottság kérésének egy része elkészült.

Papp Kornél:

Az eljárást nehezen tudom értelmezni, a szak alkalmazotti jegyzőkönyvet szeretném látni.

Szentgyörgyi József:
Amennyiben nincs több kérdés, észrevétel, aki az Oktatási, Kulturális, Sport és Társadalmi Kapcsolatok Bizottság határozatával egyetért, kérem, jelezze! 
Megállapítom, hogy a testület 4 fő igen, 1 fő nem, 2 fő tartózkodási szavazattal elfogadta a javaslatot, és az alábbi határozatot hozza: 
78/2011. (III.24.) számú Képviselő-testület határozata:
Halásztelek Város Önkormányzatának Képviselő-testülete elrendeli a Hunyadi Mátyás ÁMK-ban a nem szakrendszerű oktatás vonatkozásában kialakult jogsértő állapot megszüntetését. Az intézmény készítse el a sajátos nevelési igényű tanulók iskolai neveléséhez és oktatásához (a fogyatékosság típusához és fokához) igazodó fejlesztő programot. A Képviselő-testület elrendeli a Hunyadi Mátyás ÁMK pedagógiai-művelődési programjának átdolgozását a magasabb rendű jogszabályoknak figyelme vételével, s a jogszabályban meghatározott legitimációs eljárási rend szerint a szak alkalmazotti értekezlet által történt elfogadás utáni előterjesztését. 

A pedagógiai szakértői véleményben megfogalmazott törvényességi észrevételek alapján a Képviselő-testület elrendeli az intézmény átfogó törvényességi, szakmai és gazdasági átvilágítását. 

Szavazás eredménye: 4 fő igen,




2 fő nem,




1 fő tartózkodott,

Felelős: Szentgyörgyi József polgármester
Határidő: azonnal

Szentgyörgyi József:

Tájékoztató a 2010. évi egészségügyi alapellátás működéséről (írásos anyag, előzőleg kiküldésre került) Szociális, Egészségügyi és Környezetvédelmi Bizottság tárgyalta. Kérdés? Észrevétel?
Lengyel Izabella:

A 12-es, illetve a 14-es napirendi pontról nem készült határozati javaslat, azokról a szociális bizottság nem döntött. 
Szentgyörgyi József:

A Képviselő-asszony javaslatára a 12-es és a 14-es napirendi pontot levesszük a napirendi pontok közül.
Lengyel Izabella:

Ennek oka az, hogy a szociális bizottság arról nem hozott határozatot.

Szentgyörgyi József:

Amennyiben nincs több kérdés, észrevétel, aki a két napirendi pont napirendről történő levételével egyetért, kérem, jelezze! 
Megállapítom, hogy a testület 7 fő igen szavazattal elfogadta a javaslatot és az alábbi határozatot hozza:
79/2011. (III.24.) számú Képviselő-testület határozata:

Halásztelek Város Önkormányzatának Képviselő-testülete úgy dönt, a 12-es, és 14-es napirendi pontokat a napirendről törli.
Szavazás eredménye: 7 fő igen

Felelős: Szentgyörgyi József polgármester
Határidő: azonnal

12./Napirendi pont: A 2010. évi házi orvosi ellátás működési tapasztalatai (írásos anyag, előzőleg kiküldésre került)
6/2011.(III.7.) számú Szociális, Egészségügyi és Környezetvédelmi Bizottság határozata:

Halásztelek Város Önkormányzatának Szociális, Egészségügyi és Környezetvédelmi Bizottsága a 2010. évi házi orvosi ellátás működési tapasztalatairól szóló beszámolót a Képviselő-testületnek elfogadásra javasolja, azzal az észrevétellel, hogy a háziorvosok éves jelentéseinek tartalmi követelményeit közös felelősségvállalással meg kell állapítani

Kérdés? Észrevétel? Javaslat a bizottság határozatával kapcsolatban? Amennyiben nincs, aki a Szociális, Egészségügyi és Környezetvédelmi Bizottság határozatával egyetért, kérem, jelezze! 
Megállapítom, hogy a testület 7 fő igen szavazattal elfogadta a javaslatot, és az alábbi határozatot hozza: 
80/2011. (III.24.) számú Képviselő-testület határozata:

Halásztelek Város Önkormányzatának Képviselő-testülete úgy dönt, hogy a 2010. évi házi orvosi ellátás működési tapasztalatairól szóló beszámolót elfogadja.
Szavazás eredménye: 7 fő igen

Felelős: Szentgyörgyi József polgármester
Határidő: azonnal

Szentgyörgyi József:

Tehát 14-es, és 15-ös napirendi pontunk nincs.

13./Napirendi pont: Ráckevei Kistérség TDM-hez történt csatlakozásának visszavonása (írásos anyag, előzőleg kiküldésre került) a Pénzügyi, Ellenőrző és Településfejlesztési Bizottság tárgyalta.

Lengyel Izabella:
60/2011.(III.23.) számú Pénzügyi, Ellenőrző és Településfejlesztési Bizottság határozata:

Halásztelek Város Ráckevei Kistérséghez csatlakozó 141/2009.(XI.26.) számú határozatának visszavonását a Képviselő-testületnek javasolja. 

Szentgyörgyi József:
Nem csatlakoztunk a TDM-hez.
Kérdés? Észrevétel? Javaslat a bizottság határozatával kapcsolatban? Amennyiben nincs, aki a Pénzügyi, Ellenőrző és Településfejlesztési Bizottság határozatával egyetért, kérem, jelezze! 
Megállapítom, hogy a testület 7 fő igen szavazattal elfogadta a javaslatot, és az alábbi határozatot hozza: 
81/2011. (III.24.) számú Képviselő-testület határozata:

1. Halásztelek Város Önkormányzatának Képviselő-testülete döntött arról, hogy a továbbiakban nem kíván alapító tagként részt venni a Ráckevei Kistérség Turisztikai Desztináció Menedzsment szervezetében.

2. A Képviselő-testület felhatalmazza a polgármestert, hogy tájékoztassa az Egyesületet a döntésről.

 3. A Képviselő-testület visszavonja a 141/2009. (XI. 26.) számú határozatát.

Szavazás eredménye: 7 fő igen

Felelős: Szentgyörgyi József polgármester
Határidő: azonnal

Balázs György külső bizottsági tagságáról szóló lemondó nyilatkozata.
11/2011.(III.2.) számú Ügyrendi, Közbiztonsági és Bűnmegelőzési Bizottság határozata:

Halásztelek Város Önkormányzatának Ügyrendi, Közbiztonsági és Bűnmegelőzési Bizottsága Balázs György külső bizottsági tagságáról szóló lemondó nyilatkozatát tudomásul veszi és azt a Képviselő-testületnek elfogadásra javasolja. 
A Képviselő-testület a lemondó nyilatkozatot tudomásul vette, a testület az új személyre vár javaslatokat.

Kérdés? Észrevétel? Javaslat a bizottság határozatával kapcsolatban? Amennyiben nincs, aki az Ügyrendi, Közbiztonsági és Bűnmegelőzési Bizottság határozatával egyetért, kérem, jelezze! 
Megállapítom, hogy a testület 7 fő igen szavazattal elfogadta a javaslatot, és az alábbi határozatot hozza: 
82/2011. (III.24.) számú Képviselő-testület határozata:

Halásztelek Város Önkormányzatának Képviselő-testülete Balázs György külsős bizottsági tagságáról szóló lemondó nyilatkozatát tudomásul vette.

Szavazás eredménye: 7 fő igen

Felelős: Szentgyörgyi József polgármester
Határidő: azonnal

Egyéb napirendi pontok:

1./Napirendi pont: Belső ellenőr szerződésének határidő módosítása

Kovács Gézáné hites könyvvizsgáló azzal a kéréssel fordult hozzánk, hogy március 31-én jár le az átvilágítási szerződés határideje, az átvilágítás elvégzésére április 20-áig szeretne határidő módosítást kérni.

Kérdés? Észrevétel a kérelemmel kapcsolatban?

Erdődi Sándorné:

Szeretném megkérdezni azt, hogy van-e a határidő módosításnak anyagi vonzata?

Szentgyörgyi József: 
A pályázati feltételeket a Kft. vállalta a feltételek nem módosulnak, kizárólag a határidő kerül módosításra.

Papp Kornél:
A pénzügyi bizottsággal beszélgettünk erről, elhangzott, hogy a beruházással kapcsolatos dokumentumokat a könyvvizsgálónak nem volt lehetősége vizsgálni. 
Tekintettel arra, hogy a pályázati elszámolásnak van határideje, március 31-ig nem juthatott hozzá a dokumentumokhoz. Irodavezető úr tegnap azt mondta, hogy március 31-ig megtörténik a zárás, és lehetőség van arra, hogy a hites könyvvizsgáló megnézze a dokumentumokat. Nyilvánvalóan többlet igénye nem lesz.

Erdődi Sándorné:

Ott voltam, hallottam, de az nem hangzott el, hogy többletigénye van.

Horváth Attila:

Tájékoztatásként annyit szeretnék a testületnek mondani, hogy az ellenőrzés folyamán a beruházással kapcsolatosan azért a könyvvizsgálók kapnak anyagot, nincs előlük elzárva a teljes anyag. A képviselő úr a szerződéseket átnézte ők is átnézték, valamennyi számlát átnéztek, tehát ők csak a hivatalos könyvvizsgálati zárást kívánják megvárni, hogy az milyen jegyzőkönyv megállapításokat fog tenni. De minden anyag a rendelkezésükre áll!

Szentgyörgyi József: 
Kérdés? Észrevétel a kérelemmel kapcsolatban, aki elfogadja a hites könyvvizsgáló Kovács Gézáné kérelmét, kérem, jelezze!

Megállapítom, hogy a testület 6 fő igen, 1 fő tartózkodási szavazattal elfogadta a javaslatot, és az alábbi határozatot hozza: 
83/2011. (III.24.) számú Képviselő-testület határozata:

Halásztelek Város Önkormányzatának Képviselő-testülete úgy dönt, hogy Kovács Gézáné hites könyvvizsgáló átvilágítási szerződését április 20-ig meghosszabbítja.

Szavazás eredménye: 6 fő igen,




1 fő tartózkodott,

Felelős: Szentgyörgyi József polgármester
Határidő: azonnal
2./Napirendi pont: Ülnökök választása
Két kérés érkezett hozzánk, hogy bírósági ülnök személyére tegyünk javaslatot, nem mi döntünk ebben a kérdésben, minden település javasol. 

Sallai Gyuláné és Horváth Józsefné két pedagógusunk kérte, hogy tegyünk személyükben javaslatot a pest megyei közgyűlésnek, és majd a közgyűlés dönt a beérkezett javaslatok alapján.
Kérdés? Észrevétel? Javaslat? Amennyiben nincs, aki egyetért azzal, hogy tegyük meg a javaslatot a pest megyei közgyűlésnek Sallai Gyuláné és Horváth Józsefné személyében, bírósági ülnökként történő jelenlétében, kérem, jelezze!

Megállapítom, hogy a testület 6 fő igen, 1 fő tartózkodási szavazattal elfogadta a javaslatot, és az alábbi határozatot hozza: 
84/2011. (III.24.) számú Képviselő-testület határozata:

Halásztelek Város Önkormányzatának Képviselő-testülete bírósági ülnök jelölésére Sallai Gyulánét és Horváth Józsefnét javasolja.

Szavazás eredménye: 6 fő igen,




1 fő tartózkodott,

Felelős: Szentgyörgyi József polgármester
Határidő: azonnal
Kérdés? Észrevétel? Javaslat? Amennyiben nincs, nyílt ülésünket bezárom, a vendégek jelenlétét köszönöm. Fellebbezések következnek, ülésünket zárt üléssel folytatjuk.

Kmf.

